钦定古今图书集成/明伦汇编/氏族典/第209卷 > 曹于汴
## 钦定古今图书集成/明伦汇编/氏族典/第209卷 > 曹于汴

按《明外史曹于汴传》：“于汴，字自梁，安邑人。万历十九
年，举乡试第一。明年成进士，授淮安推官。以治行高
第，授吏科给事中。谒告归，僦屋以居，不蔽风日起。历
刑科左右给事中，进吏科都给事中。三十八年典外
察，去留悉当。明年典京察，屏汤宾尹、刘国缙，出王绍
徽、乔应甲。其党群起力攻，于汴持之坚，卒不能夺。以”
久次擢太常少卿，移疾归。光宗立，以太常少卿召。至
则改大理少卿。迁左佥都御史，佐赵南星京察。事竣，
进左副都御史。天启三年，吏部缺右侍郎，廷推冯从
吾，中旨特用于汴。于汴以从吾名位先己，义不可越，
四辞不得，遂引疾归。明年起南京右都御史，辞不拜。
时绍徽、应甲附魏忠贤得志，必欲害于汴，属其党以
“东林领袖”劾之，遂削夺。崇祯元年召拜左都御史。举
《宪规》，约敕僚吏，台中肃然。明年京察，力汰匪类，仕路
为清。御史高捷、史𡎊素憸邪，为清议所摈，吏部尚书
王永光力荐之。故事，御史起官，必都察院咨取。于汴
恶其人久弗咨，两人遂投牒自乞于汴，卒持不予。两
人竟以部疏起官，遂日夜谋倾于汴。中书原抱奇者，
贾人子也，诬劾于汴为“西党”，不听。而工部主事陆澄
源复劾于汴朋奸六罪。帝虽谪澄源，于汴卒谢事去。
崇祯七年卒，年七十七。赠太子太保。于汴笃志正学，
操履粹白。立朝正色不阿。崇奖名教，有古大臣风。